দাম্পত্য কলহ মামলায় অকারণে শ্বশুরবাড়ির লোকেদের জড়ানো যাবে না, সুপ্রিম অভিমত

নয়াদিল্লি: গার্হস্থ্য মামলায় (Domestic Cases) যুগান্তকারী রায় দিল সুপ্রিম কোর্ট (Supeme Court)। শীর্ষ আদালত এক মামলার শুনানিতে জানিয়েছে, দাম্পত্য কলহ মামলায় অকারণে শ্বশুরবাড়ির লোকজনকে টানা যাবে না।

সুপ্রিম কোর্টের দুই বিচারপতির বেঞ্চ জানিয়েছে, গার্হস্থ্য হিংসার মামলায় প্রত্যেকের বিরুদ্ধে নির্দিষ্ট অভিযোগ এবং ধারাগুলি থাকা প্রয়োজন। সব কিছু বাছ বিচার না করে শ্বশুরবাড়ির লোকেদের অযথা এই মামলায় জড়িয়ে ফেললে সেখানে আইনের অপব্যবহার করা হয়।

পারিবারিক হিংসা মামলায় সুপ্রিম অভিমত, অত্যন্ত সংবেদশীলতার সঙ্গে গার্হস্থ্য হিংসার মামলাগুলিকে খতিয়ে দেখা উচিত।

আরও পড়ুন: বাবা-মায়ের দেখভাল শুধু আইনি বাধ্যবাধকতা নয়, নৈতিক দায়িত্ব: কেরালা হাইকোর্ট

অকারণে মামলায় জড়িয়ে ফেলা যাবে না শ্বশুরবাড়ির পরিবারের লোকজনকে। হিংসার মামলার ক্ষেত্রে অভিযুক্তের পরিবারের সদস্যদের বিরুদ্ধে যদি কোনও অভিযোগ থাকে, তাহলে সেটিকে আইনের নির্দিষ্ট ধারায় খতিয়ে দেখতে হবে।

বিচারপতি বিভি নাগরত্ন (Justice BV Nagaratna) এবং বিচারপতি এন কোটিশ্বর সিংহের (Justice N Kotiswar Singh) বেঞ্চ জানিয়েছে, দাম্পত্যের কলহের মামলাগুলিতে ভীষণভাবে আবেগ জড়িয়ে থাকে। এই মামলার ক্ষেত্রে শ্বশুরবাড়ির কোনও সদস্য ঘটনায় জড়িত না থাকলেও অভিযোগ দায়ের হওয়ার সম্ভাবনা থাকে তাঁর বিরুদ্ধে। তাই বিচার করতে হবে সংবেদনশীলতার সঙ্গে।

আদালতের পর্যবেক্ষণ, পরিবারের কোনও সদস্য যদি অভিযোগকারীর পাশে না দাঁড়ায় অথবা হেনস্থার সময়ে চুপ থাকে, তবে সেই সদস্যের বিরুদ্ধেও অভিযোগ জানানোর প্রবণতা থাকে।

সুপ্রিম কোর্টের দুই বিচারপতির বেঞ্চ জানিয়েছে, গার্হস্থ্য হিংসার মামলায় যতদূর সম্ভব প্রত্যেকের বিরুদ্ধে নির্দিষ্ট অভিযোগ এবং ধারাগুলি থাকা প্রয়োজন। সব কিছু খতিয়ে দেখতে হবে। তাইলে আইনের অপব্যবহারের সম্ভাবনা কমে যাবে।

আদালত তার পর্যবেক্ষণে জানিয়েছে, অনেক সময় দেখা যায়, অভিযোগকারী তার আক্রোশ মেটানোর জন্য শ্বশুরবাড়ির লোকেদের বিরুদ্ধে অভিযোগ এনেছেন।

আদালত সূত্রে খবর, তেলঙ্গানার এক মহিলা তাঁর শ্বশুরবাড়ির সদস্যদের বিরুদ্ধে গার্হস্থ্য হিংসার মামলা রুজু করেন। মামলা থেকে অব্যাহতির আর্জি নিয়ে অভিযুক্তের পরিবারের সদস্যেরা প্রথমে তেলঙ্গানা হাই কোর্টের দ্বারস্থ হয়েছিলেন। কিন্তু সেই আর্জি হাইকোর্ট খারিজ করে দেয়। পরে তারা সুপ্রিম কোর্টের দ্বারস্থ হয়। শুক্রবার এই মামলার শুনানিতে সুপ্রিম কোর্ট শ্বশুরবাড়ির সদস্যদের বিরুদ্ধে আনা ফৌজদারি মামলা খারিজ করে দিয়েছে।